ಮುಂದಿನ ಟೆಸ್ಟ್ ಸರಣಿಯಿಂದ ಹೊಸ ನಿಯಮ ಜಾರಿ ನವದೆಹಲಿ: ಮುಂದೆ ನಡೆಯಲಿರುವ ಎರಡನೇ ವಿಶ್ವ ಟೆಸ್ಟ್ ಚಾಂಪಿಯನ್ಷಿಪ್ನಲ್ಲಿ ಹೊಸ ರೀತಿಯ ಪಾಯಿಂಟ್ಸ್ ಪದ್ಧತಿಯನ್ನು ಅಂತರರಾಷ್ಟ್ರೀಯ ಕ್ರಿಕಟ್ ಕೌನ್ಸಿಲ್ ಐಸಿಸಿ ಜಾರಿಗೊಳಿಸಲಿದೆ. ಆಗಸ್ಟ್ನಲ್ಲಿ ನಡೆಯಲಿರುವ ಭಾರತ ಮತ್ತು ಇಂಗ್ಲೆಂಡ್ ನಡುವಿನ ಐದು ಟೆಸ್ಟ್ಗಳ ಸರಣಿಯಿಂದ WTC ಆರಂಭವಾಗಲಿದೆ. ಪ್ರತಿ ಪಂದ್ಯದ ಜಯಕ್ಕೆ 12 ಅಂಕಗಳನ್ನು ನೀಡಲಾಗುವುದು. ಟೈ ಆದರೆ 6 ಮತ್ತು ಡ್ರಾ ಆದರೆ 4 ಅಂಕಗಳನ್ನು ನೀಡಲಾಗುವುದು. ಇದು ಎಲ್ಲ ಸರಣಿಗಳಿಗೂ ಅನ್ವಯಿಸಲಿದೆ. ತಂಡಗಳು ಆಡಿದ ಪಂದ್ಯಗಳ ಸಂಖ್ಯೆ ಮತ್ತು ಗಳಿಸಿದ ಅಂಕಗಳ ಶೇಕಡಾವಾರು ಫಲಿತಾಂಶದ ಮೇಲೆ ರ್ಯಾಂಕಿಂಗ್ ನಿರ್ಧರಿಸಲಾಗುವುದು. ಕಳೆದ ಬಾರಿಯಂತೆ ಸರಣಿ ಜಯದ ಅಧಾರದಲ್ಲಿ ಅಂಕಗಳು ಹಂಚಿಕೆ ಇರುವುದಿಲ್ಲ. ಪ್ರತಿಯೊಂದು ಪಂದ್ಯದ ಜಯಕ್ಕೂ ಗರಿಷ್ಠ 12 ಅಂಕಗಳನ್ನು ನೀಡಲಾಗುವುದು. ಸರಣಿಯಲ್ಲಿ ಎಷ್ಟೇ ಪಂದ್ಯಗಳಿದ್ದರೂ ಇದು ಅನ್ವಯಿಸುತ್ತದೆ ಎಂದು ಐಸಿಸಿಯ ಮೂಲಗಳು ಹೇಳುತ್ತಿವೆ. ಸದ್ಯ ಈ ನಿರ್ಧಾರವನ್ನು ಮುಂದಿನ ವಾರದಲ್ಲಿ ಐಸಿಸಿಯ ಮುಖ್ಯ ಕಾರ್ಯನಿರ್ವಾಹಕರ ಸಮಿತಿಯೂ ಮರುಪರಿಶೀಲನೆಯನ್ನೂ ಮಾಡಲಿದೆ.